CELEX: 32013R1272
Language: sk
Date: 2013-12-06 00:00:00
Title: Nariadenie Komisie (EÚ) č. 1272/2013 zo 6. decembra 2013 , ktorým sa mení príloha XVII k nariadeniu Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií (REACH), pokiaľ ide o polycyklické aromatické uhľovodíky  Text s významom pre EHP

7.12.2013   
            
            
               SK
            
            
               Úradný vestník Európskej únie
            
            
               L 328/69
            
         NARIADENIE KOMISIE (EÚ) č. 1272/2013
   zo 6. decembra 2013,
   ktorým sa mení príloha XVII k nariadeniu Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií (REACH), pokiaľ ide o polycyklické aromatické uhľovodíky
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (1), a najmä na jeho článok 68 ods. 2,
   keďže:
   
               (1)
            
            
               Benzo(a)pyrén, benzo(e)pyrén, benzo(a)antracén, chryzén, benzo(b)fluorantén, benzo(j)fluorantén, benzo(k)fluorantén a dibenzo(a,h)antracén, ďalej len „polycyklické aromatické uhľovodíky (PAU)“, sú v súlade s prílohou VI k nariadeniu Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (2) klasifikované ako karcinogénne látky kategórie 1B.
            
         
               (2)
            
            
               Tieto PAU sa môžu nachádzať v plastových a gumených súčastiach širokej škály spotrebiteľských výrobkov. Vyskytujú sa ako nečistoty v niektorých zo surovín používaných pri výrobe takýchto výrobkov, najmä v procesných olejoch a priemyselných sadziach. Do výrobkov sa nepridávajú zámerne a ako zložky plastových alebo gumených súčastí neplnia žiadnu osobitnú funkciu.
            
         
               (3)
            
            
               Na základe položky 28 prílohy XVII k nariadeniu (ES) č. 1907/2006 je zakázané predávať širokej verejnosti tieto PAU ako také alebo v zmesiach. Okrem toho položkou 50 prílohy XVII k danému nariadeniu sa obmedzuje prítomnosť PAU v procesných olejoch používaných pri výrobe pneumatík.
            
         
               (4)
            
            
               Informácie, ktoré Komisii predložilo Nemecko, naznačujú, že výrobky obsahujúce PAU môžu pri požití, dermálnej absorpcii a v niektorých prípadoch pri vdýchnutí predstavovať riziko pre zdravie spotrebiteľov.
            
         
               (5)
            
            
               Záver týkajúci sa rizika pre spotrebiteľov bol založený na odhadovanej dermálnej expozícii voči PAU vyplývajúcej z používania niektorých spotrebiteľských výrobkov podľa realistických najnepriaznivejších podmienok používania. Zistilo sa, že pri expozícii sú presiahnuté odvodené hladiny, pri ktorých dochádza k minimálnemu účinku (DMEL) (3), stanovené pre benzo(a)pyrén, ktorý sa použil ako náhrada z dôvodu toxicity ostatných PAU.
            
         
               (6)
            
            
               Komisia vyhodnotila informácie, ktoré poskytlo Nemecko, a dospela k záveru, že existuje riziko pre spotrebiteľov spôsobené výrobkami obsahujúcimi PAU, a naznačila, že obmedzenie by viedlo k zníženiu rizika. Komisia sa o vplyve obmedzenia prítomnosti PAU vo výrobkoch, ktoré by mohli spotrebitelia používať, radila aj s priemyselným odvetvím a ostatnými zúčastnenými stranami.
            
         
               (7)
            
            
               S cieľom ochrániť zdravie spotrebiteľov pred rizikom vyplývajúcim z vystavenia PAU vo výrobkoch by sa mali stanoviť hraničné hodnoty obsahu PAU v dostupných plastových alebo gumených súčastiach výrobkov a uvádzanie výrobkov obsahujúcich hociktorý z PAU v koncentráciách vyšších ako 1 mg/kg v takýchto výrobkoch na trh by sa malo zakázať.
            
         
               (8)
            
            
               Vzhľadom na zraniteľnosť detí by sa mala stanoviť nižšia hraničná hodnota. Preto by sa malo zakázať uvádzať na trh hračky a výrobky, ktoré sú určené na starostlivosť o dieťa a obsahujú hociktorý z PAU v ich dostupných plastových alebo gumených súčastiach v koncentráciách vyšších ako 0,5 mg/kg.
            
         
               (9)
            
            
               Toto obmedzenie by sa malo uplatňovať len na tie súčasti výrobkov, ktoré sa za bežných alebo odôvodnene predpokladateľných podmienok použitia dostávajú do priameho, ako aj predĺženého alebo krátkodobého opakovaného kontaktu s ľudskou pokožkou alebo ústnou dutinou. Výrobky alebo ich súčasti, ktoré prichádzajú len do krátkeho a nie príliš častého kontaktu s pokožkou alebo ústnou dutinou, by sa nemali zahrnúť do rozsahu pôsobnosti tohto obmedzenia, pretože výsledné vystavenie voči PAU by malo byť zanedbateľné. V tejto súvislosti by sa malo vypracovať ďalšie usmernenie.
            
         
               (10)
            
            
               Na trhu Únie sa určili alternatívne suroviny s nízkym obsahom PAU. Patria medzi ne priemyselné sadze a oleje spĺňajúce požiadavky nariadenia Komisie (EÚ) č. 10/2011 zo 14. januára 2011 o plastových materiáloch a predmetoch určených na styk s potravinami (4).
            
         
               (11)
            
            
               Komisia by mala preskúmať existujúce hraničné hodnoty prijaté v rámci tohto obmedzenia, najmä vzhľadom na nové vedecké informácie vrátane informácií o migrácii PAU z plastových a gumených materiálov, na ktoré sa obmedzenie vzťahuje, ako aj o alternatívnych surovinách. V rámci tohto preskúmania nových vedeckých informácií by sa mala zvážiť aj dostupnosť a spoľahlivosť testovacích metód.
            
         
               (12)
            
            
               Nariadenie (ES) č. 1907/2006 by sa preto malo zodpovedajúcim spôsobom zmeniť.
            
         
               (13)
            
            
               Je vhodné poskytnúť príslušným zainteresovaným stranám primerané časové obdobie, aby prijali opatrenia, ktoré môžu byť potrebné na zaistenie súladu s opatreniami stanovenými v tomto nariadení.
            
         
               (14)
            
            
               Obmedzenie uvádzať na trh použité výrobky a výrobky, ktoré sa ku dňu nadobudnutia účinnosti tohto nariadenia nachádzajú v dodávateľskom reťazci, by mohlo spôsobiť ťažkosti pri presadzovaní. Obmedzenie by sa preto nemalo uplatňovať na výrobky uvedené na trh po prvýkrát pred uvedeným dátumom.
            
         
               (15)
            
            
               Opatrenia stanovené v tomto nariadení sú v súlade so stanoviskom výboru zriadeného podľa článku 133 nariadenia (ES) č. 1907/2006,
            
         PRIJALA TOTO NARIADENIE:
   Článok 1
   Príloha XVII k nariadeniu (ES) č. 1907/2006 sa mení v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od 27. decembra 2015.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 6. decembra 2013
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 396, 30.12.2006, s. 1.
   
      (2)  Ú. v. EÚ L 353, 31.12.2008, s. 1.
   
      (3)  http://www.echa.europa.eu/documents/10162/13643/information_requirements_part_b_sk.pdf
   
      (4)  Ú. v. EÚ L 12, 15.1.2011, s. 1.
   
      PRÍLOHA
      V položke 50 stĺpci 2 prílohy XVII k nariadeniu (ES) č. 1907/2006 sa dopĺňajú tieto odseky 5, 6, 7 a 8:
      
                   
               
               
                  
                     
                                 „5.
                              
                              
                                 Výrobky určené pre širokú verejnosť sa nesmú uvádzať na trh, ak ktorákoľvek z ich gumených alebo plastových súčastí, ktorá sa za bežných alebo odôvodnene predpokladateľných podmienok použitia dostáva do priameho ako aj predĺženého alebo opakovaného krátkodobého kontaktu s ľudskou pokožkou či ústnou dutinou, obsahuje viac ako 1 mg/kg (0,0001 % hmotnosti danej súčasti) ktoréhokoľvek z uvedených PAU.
                                 Medzi takéto výrobky okrem iného patria:
                                 
                                             —
                                          
                                          
                                             športové potreby, ako sú bicykle, golfové palice, rakety,
                                          
                                       
                                             —
                                          
                                          
                                             domáce náradie, vozíky, chodítka,
                                          
                                       
                                             —
                                          
                                          
                                             náradie na domáce použitie,
                                          
                                       
                                             —
                                          
                                          
                                             odevy, obuv, rukavice a športové oblečenie,
                                          
                                       
                                             —
                                          
                                          
                                             náramky hodiniek, náramky, masky, čelenky.
                                          
                                       
                           
                                 6.
                              
                              
                                 Hračky vrátane hračiek na rozvíjanie pohybovej aktivity a výrobky určené na starostlivosť o dieťa sa nemôžu uvádzať na trh, ak ktorákoľvek z ich gumených alebo plastových súčastí, ktorá sa za bežných alebo odôvodnene predpokladateľných podmienok použitia dostáva do priameho, ako aj predĺženého alebo krátkodobého opakovaného kontaktu s ľudskou pokožkou či ústnou dutinou, obsahuje viac ako 0,5 mg/kg (0,00005 % hmotnosti danej súčasti) ktoréhokoľvek z uvedených PAU.
                              
                           
                                 7.
                              
                              
                                 Odchylne od odsekov 5 a 6 sa tieto odseky neuplatňujú na výrobky, ktoré sa po prvýkrát uvedú na trh pred 27. decembrom 2015.
                              
                           
                                 8.
                              
                              
                                 Do 27. decembra 2017 Komisia preskúma hraničné hodnoty v odsekoch 5 a 6 vo svetle nových vedeckých informácií, vrátane informácií o migrácii PAU z uvedených výrobkov, a informácie o alternatívnych surovinách a, ak je to vhodné, dané odseky zodpovedajúcim spôsobom zmení.“